16.6.2023
EL
Επίσημη Εφημερίδα της Ευρωπαϊκής Ένωσης
C 214/125 Πέμπτη 19 Ιανουαρίου 2023
Η. λαμβάνοντας υπόψη ότι τα κράτη μέλη μπορούν να αναθέτουν στην ΕΤΕπ την εφαρμογή των χρηματοδοτικών μέσων τα οποία χρησιμοποιούν για την επένδυση κονδυλίων του μηχανισμού ανάπτυξης και ανθεκτικότητας (ΜΑΑ) σε επιλέξιμα έργα· λαμβάνοντας υπόψη ότι η ΕΤΕπ μπορεί να προσφέρει περαιτέρω χρηματοδότηση και ειδική συμβουλευτική στήριξη στα κράτη μέλη για την επένδυση των κονδυλίων του ΜΑΑ που τους αναλογούν· Θ. λαμβάνοντας υπόψη ότι η ΕΤΕπ συμβάλλει στην υλοποίηση των πολιτικών και οικονομικών στόχων της Ευρωπαϊκής Ένωσης και στηρίζει τις προτεραιότητες της εξωτερικής δράσης της Ένωσης σε όλες τις περιοχές του κόσμου, συμπεριλαμβανομένων των πολιτικά ευαίσθητων χωρών στις περιοχές της Ανατολικής Γειτονίας και της Μεσογείου· Ι.
λαμβάνοντας υπόψη ότι η ΕΤΕπ είναι ο μεγαλύτερος πολυμερής χρηματοδότης στις γειτονικές περιοχές της ΕΕ, καλύπτοντας τις χώρες της Ανατολικής Γειτονίας, τα Δυτικά Βαλκάνια, τη Μέση Ανατολή και τη Βόρεια Αφρική· λαμβάνοντας υπόψη ότι η ΕΤΕπ διεξάγει δραστηριότητες εκτός της Ευρωπαϊκής Ένωσης μέσω ενός δικτύου σχεδόν 30 εξωτερικών γραφείων που βρίσκονται στην Αφρική, τη Λατινική Αμερική και την Ασία·
ΙΑ. λαμβάνοντας υπόψη ότι ο Όμιλος ΕΤΕπ συνεργάζεται στενά με τα θεσμικά όργανα της ΕΕ και άλλους εταίρους για τη στήριξη των στόχων και των προτεραιοτήτων πολιτικής της Ένωσης· λαμβάνοντας υπόψη ότι, ιδίως στο πλαίσιο του πολυετούς δημοσιονομικού πλαισίου (ΠΔΠ) 2021-2027, ο Όμιλος ΕΤΕπ συνεργάζεται με την Επιτροπή και με εθνικές αναπτυξιακές τράπεζες και ιδρύματα, καθώς και ιδρύματα αναπτυξιακής χρηματοδότησης· λαμβάνοντας υπόψη ότι, προκειμένου να επιτευχθούν οι αρχές και οι στόχοι της συμφωνίας του Παρισιού έως το τέλος του 2020, ο Όμιλος ΕΤΕπ εργάστηκε σε συντονισμό με την Ευρωπαϊκή Υπηρεσία Εξωτερικής Δράσης και την Ευρωπαϊκή Τράπεζα Ανασυγκρότησης και Ανάπτυξης· ΙΒ. λαμβάνοντας υπόψη ότι η ΕΤΕπ βρίσκεται στην πρώτη γραμμή της αντιμετώπισης της κρίσης λόγω της νόσου COVID-19 στην Ευρωπαϊκή Ένωση και έχει καταβάλει σημαντικές προσπάθειες για την παροχή πρόσθετης στήριξης, ιδίως στις μικρές και μεσαίες επιχειρήσεις, με τη σύσταση του νέου Πανευρωπαϊκού Ταμείου Εγγυήσεων (EGF) για την παροχή κεφαλαίων στις μικρές και μεσαίες επιχειρήσεις, οι οποίες έχουν πληγεί ιδιαίτερα από τις επιπτώσεις της κρίσης· ΙΓ. λαμβάνοντας υπόψη ότι η αξιολόγηση ΑΑΑ της ΕΤΕπ είναι απαραίτητη για να εξασφαλιστούν οι κατάλληλες πηγές χρηματοδότησης της αγοράς με τους πλέον προτιμησιακούς όρους και πρέπει κατά συνέπεια να διατηρηθεί· ΙΔ. λαμβάνοντας υπόψη ότι το επιχειρηματικό μοντέλο της ΕΤΕπ απαιτεί τα υψηλότερα δυνατά επίπεδα ακεραιότητας, διαφάνειας, λογοδοσίας και χρηστής διακυβέρνησης, καθώς και κατάλληλα μέτρα για την αποτελεσματική και αποδοτική καταπολέμηση όλων των μορφών νομιμοποίησης εσόδων από παράνομες δραστηριότητες, της χρηματοδότησης της τρομοκρατίας, του οργανωμένου εγκλήματος και των επιζήμιων φορολογικών πρακτικών, καθώς και των ειδών απαγορευμένων συμπεριφορών που προσδιορίζονται στην πρόσφατα αναθεωρημένη πολιτική της για την καταπολέμηση της απάτης· Επιδόσεις των χρηματοπιστωτικών πράξεων της ΕΤΕπ 1.
υπογραμμίζει ότι η ΕΤΕπ είναι κορυφαίος εκδότης και συμβάλλει συνεχώς στις καινοτομίες και τις εξελίξεις στις κεφαλαιαγορές, προωθώντας παράλληλα τα πλέον αυστηρά πρότυπα· 2. παρατηρεί ότι στις 31 Δεκεμβρίου 2021 ο συνολικός ισολογισμός του Ομίλου ΕΤΕπ ανερχόταν σε 568 δισεκατομμύρια EUR, ποσό που συνιστά αύξηση κατά 11,9 δισεκατομμύρια EUR σε σύγκριση με τις 31 Δεκεμβρίου 2020· 3. σημειώνει ότι, το 2021, οι νέες υπογραφές πράξεων δανειοδότησης της Τράπεζας ανήλθαν σε 65,4 δισεκατομμύρια EUR σύμφωνα με τον στόχο που τέθηκε στο επιχειρησιακό σχέδιο του 2021 και σχεδόν άγγιξαν τα αποτελέσματα προηγούμενων ετών (66,1 δισεκατομμύρια EUR το 2020 και 63,3 δισεκατομμύρια EUR το 2019)· αναγνωρίζει ότι 54,3 δισεκατομμύρια EUR από το ποσό αυτό ήταν στο πλαίσιο των ιδίων πόρων της τράπεζας (σε σύγκριση με 64,6 δισεκατομμύρια EUR το 2020, επίσης στο πλαίσιο των ιδίων πόρων της τράπεζας)· 4. επισημαίνει ότι, όπως και κατά τα προηγούμενα έτη, το μεγαλύτερο μερίδιο διατέθηκε στην Ιταλία, τη Γαλλία και την Ισπανία (16 %, 14 % και 12 % του συνόλου των υπογραφών αντίστοιχα) και ότι, όπως και κατά τα προηγούμενα έτη, οι τομείς των μεταφορών, των συνολικών δανείων και της ενέργειας έλαβαν τα μεγαλύτερα μερίδια (30,2 %, 18,5 % και 14,8 % αντίστοιχα)· 5. παρατηρεί ότι οι συνολικές εκταμιεύσεις ανήλθαν σε 41,4 δισεκατομμύρια EUR το 2021, εκ των οποίων 40,4 δισεκατομμύρια EUR ήταν στο πλαίσιο των ιδίων πόρων της τράπεζας (το 2020, οι εκταμιεύσεις ανήλθαν σε 58,3 δισεκατομμύρια EUR, εκ των οποίων 56,8 δισεκατομμύρια EUR ήταν στο πλαίσιο των ιδίων πόρων της τράπεζας)· 6. παρατηρεί ότι, από την 31η Δεκεμβρίου 2021, ο όγκος των δανείων που υπογράφηκαν μειώθηκε ελαφρώς σε 556,4 δισεκατομμύρια EUR (από 558,7 και 560,3 δισεκατομμύρια EUR αντίστοιχα το 2020 και το 2019), εκ των οποίων το 82 % αφορούσε έργα εντός της ΕΕ (82,2 % το 2020 και 81,4 % το 2019)· σημειώνει ότι το εκταμιευθέν χαρτοφυλάκιο δανείων της ΕΤΕπ ανήλθε σε 433,4 δισεκατομμύρια EUR, σε σύγκριση με 444,6 και 447,5 δισεκατομμύρια EUR στο τέλος του 2020 και του 2019 αντίστοιχα·